
Комиссэ къызэрагъэпэщ
Адыгей. Украинэм и щIыналъэхэм зыщIагъэкъуэнымкIэ комиссэ республикэм къыщызэрагъэпэщащ. Абы и тхьэмадэу щытынущ Адыгейм и Iэтащхьэ ТхьэкIушынэ Аслъэнджэрий.
Адыгейм и Къэрал Советым — Хасэм и зи чэзу зэIущIэм япэу зыхэплъар Украинэм щекIуэкI щытыкIэм теухуауэ ФедерацэмкIэ Советым Урысейм и субъектхэм я къэрал властхэм я IэнатIэхэм зэрызахуигъазэрщ. Сенаторхэр щIолъэIу Украинэм и щIыналъэхэм ядэIэпыкъунымкIэ къулыкъущIэ нэхъыщхьэхэм я нэIэм щIэт комиссэ къызэрагъэпэщыну. Депутатхэм а зэрызыхуагъазэр даIыгъащ. ТхьэкIушынэм жиIащ апхуэдэ комиссэ къызэгъэпэщынымкIэ унафэ къызэрищтар.
— Сэ комиссэм сриунафэщIщ. Абы хыхьэнущ министрхэр, депутатхэр, жылагъуэхэм я лIыкIуэхэри къыдогъэблагъэ, — жиIащ ТхьэкIушынэ Аслъэнджэрий.
Iэтащхьэм къызэрыхигъэщащи, комиссэм и лэжьыгъэм хиубыдэу Адыгейм и правительствэм зэман кIэщIым къриубыдэу Украинэм политикэ, мылъку я лъэныкъуэкIэ зэрызыщIагъэкъуэфыну псори яубзыхунущ.
Къэгъэзэж Мурат и къулыкъущIэр
Андырхъуей Хъусен и цIэр зезыхьэ Адыгей педагогикэ колледжым и унафэщIыр яхъуэжащ, ауэ хабзэ нэхъыфIхэм хуэпэжыныр зэрыщыту къэнэжащ.
Адыгейм и Iэтащхьэ ТхьэкIушынэ Аслъэнджэрий лэжьыгъэ IуэхукIэ яIущIащ лIэщIыгъуэм и Iыхьэ плIанэкIэ педколледжым и унафэщIу щыта Ачмыжь Къазбэчрэ а къулыкъур дзыхь зыхуащIа Къэгъэзэж Муратрэ. Ахэр егъэджэныгъэ IуэхущIапIэм игъуэтыну зыужьыныгъэхэм тепсэлъыхьащ, гулъытэ зыхуэщIыпхъэ гугъуехьхэми къытеувыIащ.
Къэгъэзэж Мурат педагогикэ щIэныгъэхэм я кандидатщ, доцентщ, иджырей къулыкъум и пэкIэ Адыгэ къэрал университетым и педагогикэ факультетым естественно-математикэ дисциплинэхэмкIэ и кафедрэм и унафэщIу щытащ.
«Архъыз-24» телеканалым и сайт
КЪЭРЭШЕЙ-ШЭРДЖЭС. «Архъыз-24» япэ республикэ телеканалым www.arkhyz24.ru. и сайтыр иутIыпщащ.
Интернетыр къэзыгъэсэбэпхэм я дежкIэ а телеканалым кIэлъыплъыныр куэдкIэ нэхъ тынш хъуащ. Абы ущеплъыфынущ видео-сюжетхэм, «Махуэм и хъыбархэр» нэтыным, нэгъуэщIхэми.
«Архъыз-24»-р щхьэзакъуэ республикэ медиа-проектыщIэщ. Ар «КъШР медиа» хъыбарегъащIэ холдингым хохьэ.
ДЫГУЛЫБГЪУ Мырзэкъан.
